Tlačová agentúra Slovenskej republiky

Tlačová agentúra Slovenskej republiky, skr. TASR, (feb. 1993 - 2008 Tlačová agentúra Slovenskej republiky - Slovakia, 1.4.1992 - feb. 1993 Česko-slovenská tlačová kancelária Slovenskej republiky) je slovenská tlačová agentúra. Sídli v Bratislave, riaditeľom je Vladimír Puchala, ktorý bol zvolený Správnou radou TASR 5. septembra 2017. 

TASR vznikla 1. apríla 1992 odčlenením od Česko-slovenskej tlačovej agentúry pod provizórnym názvom "Česko-slovenská tlačová agentúra Slovenskej republiky"; zvyšná Česko-slovenská tlačová agentúra potom čoskoro zanikla a 15. 11. 1992 z nej vznikla Česká tisková kancelář. 

TASR bola donedávna štátnou organizáciou, až 23. septembra 2008 bola transformovaná na verejnoprávnu inštitúciu. TASR sa definuje ako "verejnoprávna, národná, nezávislá, informačná inštitúcia, ktorá poskytuje službu verejnosti v oblasti spravodajstva". 

TASR prevádzkuje spravodajský internetový portál Teraz.sk, ktorý je prístupný verejnosti od 7. marca 2012.

18. septembra 2012 spustila tlačová agentúra nový portál Webmagazin.sk, ktorý je prepojený so spravodajským portálom Teraz.sk.

Správna rada 
Správna rada ako dozorný orgán verejnoprávneho média dohliada na plnenie úloh, ktoré tlačovej agentúre vyplývajú zo zákona. Rada volí a odvoláva generálneho riaditeľa. Okrem iného tiež schvaľuje dlhodobé plány a koncepcie rozvoja, návrh rozpočtu či účtovnej uzávierky, výročnú správu o činnosti a hospodárení, návrhy na podnikateľské zámery, kontroluje hospodárenie agentúry a nakladanie s jej majetkom. Prerokúva tiež sťažnosti týkajúce sa činnosti agentúry.

Správna rada má päť členov a je zložená z odborníka v oblasti práva, odborníka v oblasti ekonómie, odborníka v oblasti žurnalistiky a odborníka v oblasti informačných technológií, ktorých volí a odvoláva Národná rada Slovenskej republiky. Piateho člena volia a odvolávajú zamestnanci agentúry zo zamestnancov tlačovej agentúry v pracovnom pomere. Ćlenom správnej rady nemôže byť generálny riaditeľ. Funkčné obdobie člena správnej rady je päť rokov a možnosťou opätovného zvolenia, najviac na dve po sebe nasledujúce funkčné obdobia.

Členovia správnej rady

marec 2021 

 predsedníčka	Alena Mezeiová,
 podpredseda	Jozef Tuhovčák,
 člen	Peter Mestický,
 člen	Ladislav Mikuš,

2019 – marec 2021 
Predsedom Správnej rady TASR bol
 Jozef Tuhovčák (odborník v oblasti práva), 
 Ladislav Mikuš podpredseda (odborník v oblasti informačných technológií) 
členovia:
 Peter Mestický (odborník v oblasti ekonómie) 
 Árpád Korpás (odborník v oblasti žurnalistiky), ktorých zvolili poslanci NRSR 8. februára 2019 v tajnom hlasovaní. Piatym členom Správnej rady je editorka domácej redakcie Alena Klepochová, ktorú zamestnanci TASR zvolili v tajnom hlasovaní 20. februára 2019.

2014 – 2019 
Radu tvoril predseda Vladimír Masár (ekonómia), podpredseda Boris Chovanec (právo), Peter Alakša (informačné technológie), Ján Sand (žurnalistika) a Richard Kvasňovský.

Generálni riaditelia 
PhDr. Vladimír Puchala. Vznik funkcie: 18.07.2017 - doteraz
 PhDr. Jaroslav Rezník. Vznik funkcie: 5. apríla 2007 Ukončenie funkcie: 17. júla 2017
 JUDr. Peter Nedavaška. Vznik funkcie: 4. septembra 2002 Ukončenie funkcie: 4. apríla 2007
 Ing. Ivan Čeredejev (od: 7. mája 1999 do: 10. októbra 2002)
 JUDr. Dušan Kleiman (od: 16. februára 1995 do: 6. mája 1999)
 PhDr. Ivan Melicherčík  (od: 17. mája 1994 do: 15. februára 1995)
 JUDr. Dušan Kleiman (od: 16. novembra 1992 do: 16. mája 1994)
 JUDr. Svetozár Štúr (1992)

Referencie

Externé odkazy 
 Tlačová agentúra Slovenskej republiky
 Teraz.sk
 Bakalárna práca
 Obchodný register SR

 
Spravodajské agentúry
Podniky na Slovensku
Organizácie založené v 1992
Verejnoprávne média na Slovensku